
Vallástalan keresztyénség. Bonhoeffer teológiájának aktualitása a 21. századi Magyarországon

Dolgozatomban Dietrich Bonhoeffer „vallástalan keresztyénség” fogalmát vizsgálom, illetve annak aktualitását és teológiai értelmezését a 21. századi magyar kontextusban. A dolgozat központi témája Bonhoeffer teológiájának krisztológiai fókusza, amely a vallási formalizmus kritikáját és az evangélium újrafelfedezését hirdeti. Az elemzés három fő szakaszra oszlik: az első részben az Ige hármas valóságát – kijelentett, írott és hirdetett Ige – mutatom be Bonhoeffer elméleti keretei szerint, megalapozva a következtetésben kidolgozott krisztológiai hermeneutikát. A második szakaszban a 2022-es magyarországi népszámlálás adatait teológiailag vizsgálom, ahol a vallástalanodás jelenségét az egyház tulajdonképpeniségének elvesztésével hozom összefüggésbe. A harmadik részben bemutatom a vallástalan keresztyénség fogalma által nyert krisztológiai hermeneutikát, melyben az első rész teológiai alapjait ütköztetem a kortárs egyházi problémákkal.

A dolgozat célja a 21. századi Magyarországon vallástalanodásának teológiai vizsgálata. A 2022-es népszámlálás eredményei megvilágítják a társadalom vallási identitásának válságát, ezért a modern egyháznak nem a vallásos nosztalgia vagy az intézményesített szokások felé kell fordulnia, hanem a krisztológiai középpontú tanúságtételhez. Bonhoeffer teológiájában a kijelentés radikális valóságként jelenik meg, amely képes válaszokat adni az emberi létezés legfontosabb kérdéseire – különösen egy olyan társadalomban, ahol a vallási gyakorlatok egyre inkább elidegenednek a hétköznapi élettől.

A dolgozat saját kutatási eredménye Bonhoeffer vallástalan keresztyénségének krisztológiai értelmezése, ugyanis a dolgozatban szembe megyek E. Bethge konklúziójával, amely a bonhoefferi fogalmat a szekuláris teológiai útkeresés zsákutcájának tartja, ezzel szemben a dolgozatban bemutatom, hogy a „poszt-bethgei korban” Bonhoeffer teljes életműve alapján egy krisztológiai és ige teológiai horizont tárul elénk, mely értelmezési keretet nyújt a töredékesen felvázolt „vallástalan keresztyénségnek”. Továbbá igyekeztem hozzájárulni a vallás- és hittudomány kortárs diskurzusához a vallástalanodás vizsgálata során. A dolgozat konklúziójában arra a felismerésre jutottam, hogy a vallástalan keresztyénség bonhoefferi fogalma nem az egyház elvilágiasodásához, hanem egy valós, emberközpontú, krisztusi közösség kialakításához – egy kommunitárius ekkléziológiához – vezethet el, amely a kortárs magyar keresztyénség számára releváns megújulási perspektívát nyújthat.



